Redmi K20 Pro के 12 जीबी रैम वेरिएंट का पता चला  
स्नैपड्रैगन 855 प्रोसेसर के साथ आता है Redmi K20 Pro
Redmi K20 Pro में तीन रियर कैमरे हैं 
पॉप-अप सेल्फी कैमरे के साथ आता है रेडमी के20 प्रो
Redmi K20 और Redmi K20 Pro को लॉन्च कर दिया गया है। अब एक TENAA लिस्टिंग से रेडमी के20 प्रो के एक नए वेरिएंट के बारे में जानकारी सामने आई है। लिस्टिंग से इशारा मिलता है कि इस फोन का एक 12 जीबी रैम वेरिएंट भी लाया जाएगा। लिस्टिंग से यह भी पता चला कि भविष्य में इस हैंडसेट के और कलर वेरिएंट भी पेश होंगे। Redmi K20 सीरीज़ को चीन के अलावा अन्य मार्केट में भी उतारा जाएगा, लेकिन अलग नाम से। हाल ही में आई एक रिपोर्ट से पता चला कि Redmi K20 और Redmi K20 Pro को रूसी मार्केट में Xiaomi Mi 9T और Xiaomi Mi 9T Pro के नाम से लाया जाएगा।
TENAA पर M1903F11C मॉडल नंबर वाले एक हैंडसेट को लिस्ट किया गया है। Redmi K20 Pro को 6 जीबी, 8 जीबी और 12 जीबी रैम विकल्प के साथ लिस्ट किया गया है। बता दें कि चीनी मार्केट में रेडमी के20 प्रो के 6 जीबी और 8 जीबी रैम वेरिएंट पहले ही लॉन्च किए जा चुके हैं। लेकिन 12 जीबी रैम वेरिएंट पर कंपनी ने फिलहाल चुप्पी बनाए रखी है। हालांकि, अब इसे चीन में TEENA पर लिस्ट कर दिया गया है। यानी नया मॉडल भी भविष्य में लॉन्च होगा। टीनी लिस्टिंग के बारे में सबसे पहले जानकारी GizmoChina ने दी।
TENAA लिस्टिंग से यह भी इशारा मिला है कि Redmi K20 Pro के पिंक, व्हाइट, ग्रीन, पर्पल और ग्रे कलर वेरिएंट होंगे। फिलहाल, कंपनी ने ग्लेसियर ब्लू, फ्लेम रेड और कार्बन ब्लैक वेरिएंट को ही मार्केट में उतारा है।
चीनी मार्केट में नए रेडमी के20 प्रो की शुरुआती कीमत 2,499 चीनी युआन (लगभग 25,200 रुपये) है। इस दाम में 6 जीबी रैम+ 64 जीबी स्टोरेज वेरिएंट बेचा जाएगा। 6 जीबी रैम+ 128 जीबी, 8 जीबी रैम+ 128 जीबी और 8 जीबी रैम+ 256 जीबी स्टोरेज वेरिएंट की कीमत क्रमश: 2,599 चीनी युआन (लगभग 26,200 रुपये), 2,799 चीनी युआन (लगभग 28,200 रुपये) और 2,999 चीनी युआन (लगभग 30,200 रुपये) है।

डुअल-सिम (नैनो) वाला रेडमी के20 प्रो स्मार्टफोन एंड्रॉयड 9 पाई पर आधारित मीयूआई 10 पर चलता है। फोन में 6.39 इंच का एमोलेड फुल-एचडी+ (1080x2340 पिक्सल) स्क्रीन है, इसका आस्पेक्ट रेशियो 19.5: 9 आस्पेक्ट रेशियो है। स्क्रीन-टू-बॉडी रेशियो 91.9 प्रतिशत है। Redmi K20 Pro स्मार्टफोन हार्डवेयर डीसी डिमिंग सपोर्ट और इन-डिस्प्ले फिंगरप्रिंट सेंसर से लैस है।

Redmi K20 Pro में 2.85 गीगाहर्ट्ज़ ऑक्टा-कोर क्वालकॉम स्नैपड्रैगन 855 प्रोसेसर का इस्तेमाल हुआ है। साथ ही इसमें ऐड्रेनो 640 जीपीयू और 8 जीबी तक रैम है। अब बात कैमरा सेटअप की। Redmi ब्रांड के इस फोन में तीन रियर कैमरे हैं, 48 मेगापिक्सल का प्राइमरी कैमरा है जो सोनी आईएमएक्स586 सेंसर से लैस है और इसका अपर्चर एफ/1.75 है। 13 मेगापिक्सल का सेकेंडरी कैमरा है, वाइड-एंगल लेंस के साथ और तीसरा सेंसर 8 मेगापिक्सल का है। सेल्फी और वीडियो कॉलिंग के लिए 20 मेगापिक्सल का पॉप-अप सेल्फी कैमरा दिया गया है।
Redmi K20 Pro में जान फूंकने के लिए 4,000 एमएएच की बैटरी है जो 27 वाट फास्ट चार्जिंग सपोर्ट से लैस है। रेडमी के20 प्रो में यूएसबी टाइप-सी पोर्ट और 3.5 मिलीमीटर हेडफोन जैक भी दिया गया है। कनेक्टिविटी की बात करें तो फोन में वाई-फाई 802.11एसी, ब्लूटूथ वर्जन 5.0, जीपीएस और एनएफसी सपोर्ट दिया गया है।
फोटो, वीडियो और अन्य चीजों को सेव करने के लिए 256 जीबी तक स्टोरेज है, माइक्रोएसडी कार्ड की मदद से स्टोरेज को 512 जीबी तक बढ़ाना संभव है। फोन की लंबाई-चौड़ाई 156.7x74.3x8.8 मिलीमीटर और वज़न 191 ग्राम है।